Neuvoston päätöslauselma, annettu 19 päivänä heinäkuuta 1999, myöhästymisistä Euroopan lentoliikenteessä



Virallinen lehti nro C 222 , 04/08/1999 s. 0001 - 0001



NEUVOSTON PÄÄTÖSLAUSELMA, annettu 19 päivänä heinäkuuta 1999, myöhästymisistä Euroopan lentoliikenteessä (1999/C 222/01) EUROOPAN UNIONIN NEUVOSTO, joka katsoo seuraavaa: 1) Euroopan yhtenäismarkkinat edellyttävät asianmukaisesti toimivaa lentoliikennejärjestelmää, joka takaa kansalaisten liikkuvuuden. Liikkuvuus on tarpeen yhteisön taloudellisen kilpailukyvyn kannalta. 2) Lentoliikennetoimiala itsessään on tärkeä taloudellinen tekijä yhteisössä. Hyvä, luotettava ja tehokas lentoliikennejärjestelmä edistää yhteisön ja sen kansalaisten hyvinvointia samalla kun se myötävaikuttaa uusien työpaikkojen syntymiseen. 3) Lentoliikennejärjestelmän asianmukainen toiminta edellyttää tarkoituksenmukaista infrastruktuuria ja ilmatilakapasiteettia, joiden tarjonnasta on huolehdittava yhteensovitetusti ja yhdenmukaisesti. 4) Eurocontrol-järjestöllä on ensisijainen asema Euroopan lentoliikenteen hallinnan yhteensovittamisessa ja yhteisön siihen liittymisen myötä siitä olisi tultava ensisijainen toimintalinjojen laatija tällä alalla. 5) Myös ilmatilan käyttäjien olisi myötävaikutettava ilmatilakapasiteetin tehokkaaseen käyttöön, TOTEAA, että lentoliikenteen myöhästymiset ovat vakava huolenaihe ja että ne heikentävät yhteisön lentoliikenteen tehokkuutta, minkä lisäksi niistä aiheutuu huomattavaa haittaa lentomatkustajille ja mahdollisesti ympäristöön kohdistuvaa lisäkuormitusta, PANEE MERKILLE, että kaikki jäsenvaltiot kannattavat Eurocontrolin suunnitelmia päästä kysyntää vastaavaan lentoliikenteen hallintakapasiteettiin ottamalla samalla huomioon ympäristön asettamat rajoitukset ja huolehtimalla liikenteen kestävästä kehityksestä, PALAUTTAA MIELEEN päätöslauselmat, jotka se on antanut - 18 päivänä heinäkuuta 1989 lentoliikennejärjestelmän kapasiteettiongelmista, - 22 päivänä tammikuuta 1990 Euroopan infrastruktuurista, - 17 päivänä marraskuuta 1995 ruuhkautumisen ja kriisitilanteiden aiheuttamista ongelmista Euroopan lentoliikenteessä, joissa rohkaistaan ja vahvistetaan Eurocontrolin toimintaa, PALAUTTAA MIELEEN 20 päivänä heinäkuuta 1998 tehdyn päätöksen komission valtuuttamisesta aloittamaan neuvottelut Euroopan lennonvarmistusjärjestön (Eurocontrol) sopimuspuolten kanssa Euroopan yhteisön liittymiseksi Euroopan lennonvarmistusjärjestöön tarkistetun Eurocontrol-yleissopimuksen 40 artiklan mukaisella pöytäkirjalla, PANEE TYYTYVÄISENÄ MERKILLE EUROCONTROLin nykyisin toteuttamat ja sen harkitsemat toimenpiteet, joiden tavoitteena on parantaa Euroopan lentoliikenteen hallinnan suunnittelua ja tehokkuutta, KEHOTTAA kaikkia jäsenvaltioita, ottaen huomioon lentoliikenteen myöhästymisiä koskevan nykytilanteen, jatkamaan ja tehostamaan kansallisen tason toimia; kehottaa Eurocontrolin jäseniä huolehtimaan siitä, että Eurocontrolin väliaikainen neuvosto järjestää työskentelynsä siten, että se seuraa tilannetta tiiviisti tulevan kesäkauden aikana ja kehottaa niitä kyseisen järjestön puitteissa hyödyntämään etukäteen yleissopimuksen tarkistamisesta johtuvat edut ja parantamaan Eurocontrolin tehokkuutta, KEHOTTAA komissiota - toimittamaan neuvostolle vuonna 1999 tiedonannon niistä viimeaikaisista ja parhaillaan toteutettavista toimenpiteistä, joiden tarkoituksena on vähentää lentoliikenteen myöhästymisiä ja ruuhkautumista Euroopassa, jotta neuvosto voisi arvioida toimien vaikutusta ja tarvittaessa päättää uusista aloitteista, - ehdottamaan sopivia toimenpiteitä, kuten aikataulussa pysymistä kuvaavien tietojen säännöllistä julkaisemista, jotta yleisö saisi tietoja tällä alalla tapahtuvasta kehityksestä, niiltä osin kuin toimenpiteitä ei vielä ole toteutettu, SOPII käsittelevänsä ennen vuoden 1999 loppua uudelleen myöhästymisiä Euroopan lentoliikenteessä.